1996 – 97. – 1066 ár frá stofnun Alþingis . 121. löggjafarþing . – 424. mál . um frv. til l . um Lánasjóð landbúnaðarins . Frá meiri hluta landbúnaðarnefndar . Nefndin hefur fjallað um málið og fengið á sinn fund Ólaf Friðriksson frá landbúnaðarráðuneyti , Ara Teitsson og Sigurgeir Þorgeirsson frá Bændasamtökum Íslands , Leif Kr . Jóhannesson og Gunnar Jónasson frá Stofnlánadeild landbúnaðarins , Stefán Pálsson frá Búnaðarbanka Íslands , Gísla Karlsson og Þórólf Sveinsson frá Framleiðsluráði landbúnaðarins , Arnar Karlsson frá Landssamtökum sauðfjárbænda og Kristin Gylfa Jónsson frá Svínaræktarfélagi Íslands . Þá bárust nefndinni umsagnir um málið frá Alþýðusambandi Íslands , Búnaðarbanka Íslands , Búnaðarsambandi Eyjafjarðar , Búnaðarsambandi Suður-Þingeyinga , Bændasamtökum Íslands , Framleiðsluráði landbúnaðarins , Íslandsbanka hf. , Sjóvá-Almennum tryggingum hf. , Sambandi íslenskra viðskiptabanka , Tryggingamiðstöðinni hf. , Sambandi íslenskra bankamanna , Sambandi íslenskra tryggingafélaga , Seðlabanka Íslands , Stofnlánadeild landbúnaðarins og Vátryggingafélagi Íslands hf . Einnig barst nefndinni umsögn frá efnahags - og viðskiptanefnd . Meiri hluti nefndarinnar mælir með samþykkt frumvarpsins með breytingum sem gerð er tillaga um á sérstöku þingskjali . Þær eru eftirfarandi : Lagt er til að tekið verði af skarið í lagatextanum sjálfum um að sjóðurinn teljist lánastofnun í skilningi laga um lánastofnanir aðrar en viðskiptabanka og sparisjóði . Þó verður hann undanþeginn skilyrði þeirra laga um hlutafélagsform . Lagt er til að sjóðnum verði veitt heimild til að afla sér fjár með skuldabréfaútgáfu eða öðrum sambærilegum hætti . Rétt er þó að taka fram að jafnframt er í 4. gr. gert ráð fyrir að sjóðurinn geti tekið lán samkvæmt heimildum í lánsfjárlögum á hverjum tíma . Lagt er til að orðalagi d-liðar verði breytt þannig að óyggjandi sé að ráðherra skuli staðfesta ársreikninga sjóðsins . Lögð er til lagfæring á orðalagi f-liðar 5. gr . Lagt er til að 6. gr. verði breytt með hliðsjón af því að landbúnaðarnefnd hefur lagt til , í frumvarpi til laga um búnaðargjald sem hún fjallaði um samhliða , breytingu á hlutfalli tekna búnaðarmálagjalds sem renna skulu til Lánasjóðs landbúnaðarins . Lagt er til að ákvæði 7. gr. verði rýmkað . Fram kom hjá fulltrúum Stofnlánadeildar landbúnaðarins sem mættu á fund nefndarinnar að Stofnlánadeildin láni ekki bara til hefðbundinna búgreina heldur einnig ýmissar annarrar atvinnustarfsemi í sveitum . Sem dæmi var tekið lán sem veitt var bónda til að koma sér upp aðstöðu til verkunar á grásleppuhrognum . Lagt er til að fellt verði brott skilyrði um að lágmarkstími lána skuli vera 5 ár . Eðlilegt er að það sé samningsatriði milli lántakanda og sjóðsins . Ekki er hins vegar lögð til breyting á hámarkslánstíma , 12 eða 25 ár eftir lánaflokkum . Lagt er til að dregið verði úr afdráttarlausu skilyrði 11. gr. um að sjóðurinn skuli varðveita raungildi eigin fjár . Eðlilegra er að hafa það sem markmið til að stefna að . Lagt er til að við bætist ný grein um heimild bankaeftirlits Seðlabankans til eftirlits með starfsemi sjóðsins . Lagðar eru til nokkrar breytingar á gildistökuákvæði . Í fyrsta lagi að lögin taki gildi strax en komi þó ekki til framkvæmda fyrr en í upphafi næsta árs . Í því sambandi leggur meiri hlutinn jafnframt til að bráðabirgðaákvæði frumvarpsins falli brott þar sem ekki sé eðlilegt að stjórn sjóðsins verði skipuð fyrr en við stofnun . Eðlilegra er að ráðherra skipi sérstaka nefnd er vinni að undirbúningi stofnunar sjóðsins . Til þess þarf hann ekki sérstaka lagaheimild . Þá er lagt til að orðinu „ réttindum “ verði bætt við upptalningu 2. mgr. 12. gr. um hvað sjóðurinn skuli yfirtaka við stofnun . Með því er m.a. tryggt að Lánasjóðurinn yfirtaki öll skattaleg réttindi og skyldur Stofnlánadeildarinnar . Þá er lagt til að bætt verði við greinina ákvæði um að ekki skuli gefa út innköllun til lánardrottna Stofnlánadeildarinnar við yfirtökuna og ákvæði sem tryggir rétt starfsmanna Stofnlánadeildarinnar . Loks leggur meiri hlutinn til að lögum um Stofnlánadeildina verði breytt frá 1. júní nk. þannig að neytenda - og jöfnunargjald lækki samanlagt úr 2% af heildsöluverði í 0,8% .